03.03.2008 21:25  Katrin Vaga, London   Eesti välisministri võõrustaja oli Ühendkuningriigi ajaloo üks noorimaid ministreid. David Miliband oli Tony Blairi lähedane nõuandja, hüüdnimega "Ajud" ning ta on suur Euroopa Liidu pooldaja, vahendas "Aktuaalne kaamera".    Milibandi sõnul oli tal rõõm kohtuda Urmas Paetiga vaid veidi peale Eesti Vabariigi aastapäeva ja ta juhtis tähelepanu meie panusele Afganistanis.    "Eesti panus on märguanne nii sisulises mõttes, kui ka sümbolina, kuna Eesti pühendumine, arvestades rahvaarvu, on üks suuremaid," rääkis Miliband." "Panus pikaks ajaks, ilma illusioonideta, arvestades ohtusid. Aga otsustav töö, mitte ainult sõjaliselt, vaid ka riigi ülesehituses ja humanitaarvallas."    Eesti ja Ühendkuningriigi väed on Afganistanis ühes kõige ohtlikumas provintsis Helmandis.    "See kindlasti seob ka meie igapäevapoliitikaid ka Afganistani teemal väga tihedalt ja me  rääkisime sellest, et ka Euroopa Liidus tuleks üheskoos püüda see teema järjest rohkem päevakorda," ütles Paet.    Välisministrid rääkisid ka eesolevast NATO tippkohtumisest ning selle peateemast - sõjalise organisatsiooni laienemisest. Sõelal on kolm riiki: Horvaatia, Albaania ja Makedoonia. Eesti toetab neile kutse esitamist.    Need ei ole aga ainukesed teemad, kus Eestil ja Suurbritannial on ühised huvid. Mõlemad peavad ka arenguid Venemaal murettekitavaks.    "Ühendkuningriigi  suhted Venemaaga on majanduslikult tugevamad kui kunagi varem," ütles Miliband. "Meil on oma poliitilised teemad, mis tuleb lahendada ja me oleme alati soovinud väljaandmislepet Venemaaga."    Ühendkuningriigi meedia spekuleeris täna, kas peaminister Gordon Brown kavatseb helistada ja õnnitleda tulevast presidenti Dmitri Medvedevit ning kuidas ta seda tegema peaks. Briti diplomaate väljasaatnud riigile ei peaks ajakirjanike arvates liiga palju tähelepanu osutama.